khistorydata/jeongjo-sjw-relations huggingface dataset:
정조 13년
己酉十月十四日申時上御誠正閣來待大臣入侍時右副承旨洪仁浩假注書趙台榮記注官趙慶遠金鳳顯判府事徐命善李福源金熤領議政李在協判府事李性源右議政金鍾秀以次進伏訖命善等曰今日夕候愈寒聖體若何上曰一樣矣命善等曰膈間往來之候近有差勝之節乎上曰膈氣之差減與否專由於心矣伊日回還時江以南則果甚孔酷而今則慈殿慈宮以予之無事回還稍以爲幸今何可以未得差勝爲敎乎上曰昨日卿等雖有起鬧之事賞典已盡區劃而只直長奉事各二窠權設主簿而承敍諸人皆爲區處矣命善曰伏見政目承敍諸人果盡區處誠幸矣上曰卿等有何所奏耶其間事件旣多處義各異予亦盡難記有而至於金判府之獨自深引領相之出城俟罪尤爲過矣予則只有視事勿稟藥院權減等數事而已卿等有何更達乎命善曰其間事端果甚多而臣等區區之處義不啻簿物細故何敢更事仰達而至於視事勿稟藥院權減之敎是何等不敢承不忍聞之敎耶日前旣有收還之命故臣等果丁寧承敎而今過數日尙無反汗之命是豈成說乎亟從臣等之請卽降收還之命焉上曰伊日收還之敎卽謂寧息後事也目今卿等交相處義鬧擧未靜是豈謂寧息而一邊困予一邊請診尤不成說矣命善等曰今當玉候靜攝之日雖日日請診時時議藥猶恐未盡保護之方況權減藥院已至數日乎臣等誠抑塞不知所達矣卽承收還之音然後始乃有國有臣亟降下敎焉上曰寧息間決難收還矣顧今左相尙無去就若欲收還左相處分然後始乃下敎矣命善等曰大抵臣等豈敢有抗顔登筵之望而視事勿稟收還旣有待臣等簉朝下敎之命故臣等處義雖與左相尤有異焉玆敢冒沒入來左相亦宜卽入來旋爲尋單未爲不可而今乃終始浼浼事涉如何矣卽降處分繼下收還之命是所望也豈以一大臣之不爲入來莫重下敎尙不得反汗乎上曰若欲收還左相事當先爲遞免矣命書傳敎曰朝象寧息間收還旣有成言諸大臣今雖黽勉膺召至於登筵而左相去就無意知改欲從諸大臣之言左相造朝之前未可謂之寧息到今國體爲重敬禮次之勢難一味敦勉左議政蔡濟恭免相命善福源熤在協性源鍾秀曰臣等目下情勢豈敢束帶登筵而昨日所下非常之敎旣有待臣等入來收還之敎故不得不冒沒入侍矣備忘中視事勿稟是何等不敢聞不忍聞之敎也雖晷刻之頃決不可宣示中外者而今至兩日尙未蒙反汗大小群情已不勝萬萬切迫藥房提調權減診候議藥姑停之敎雖在常時事係無前況當玉候靜攝之日診候議藥不容暫曠而此敎亦在未及反汗中至於再昨箚批中矢心息壤不食言等敎聖人辭令王言體段俱不當若是此敎一頒則民彝將至斁絶義理將至晦塞此其關係尤當若何請一竝收還以光聖德以幸國事是臣等區區之望上曰今則惹擧抉止卿等就職左相處分亦出於踐初言結其事之意可謂出場何可靳持特許所請藥院之任前單入之視事依例取稟諸般句語竝爻周可也出擧條敎性源曰卿今出疆不遠予庸悵然卿於今番事多致勞悴竊爲之悶念矣性源曰如臣賤品何足致慮於聖心乎尤不勝惶感矣敎鍾秀曰卿於明日當詣試所矣命善曰以大臣兼軍務亦多已例矣鍾秀曰聞徐判府言則果有前例云故臣當進去而今十七日間欲爲焚黃之行將符在身故方趑趄矣上曰仍佩往來也熤曰昨者傳敎中橫擔替荷等下敎恐或明光之未盡燭也論其罪負一則臣也二則臣也豈不襯當於臣身乎在協曰臣則尤不可晏然入來者矣鍾秀曰今番事端由於臣而出矣益不勝悚蹙矣上曰卿等先退也十九行刀割上曰卿等須勿煩陳予則水剌姑未進御卽爲退去也命善等曰聖敎至此謹當退請嚴討矣遂以次退出
정조 13년
行都承旨趙宗鉉坐左承旨申耆坐直右承旨朴鎤坐左副承旨洪仁浩坐右副承旨李益運坐直同副承旨尹行任坐注書徐有聞仕一員未差假注書趙台榮仕直事變假注書韓翼鎭仕
정조 13년
李益運啓曰明日常參經筵取稟傳曰停
정조 13년
李益運啓曰明日日次儒生殿講再明日宗廟冬享大祭齋戒相値視事頉稟之意敢啓傳曰知道
정조 13년
洪仁浩啓曰大司憲李得臣疏批未下執義李運彬掌令閔彝顯持平李尙友掌令兪漢人持平延東憲未肅拜監察茶時之意敢啓傳曰知道
정조 13년
趙宗鉉啓曰工曹參議姜彝正除拜後過三日不爲出肅依定式推考警責仍卽牌招察任何如傳曰允二十行刀割
정조 13년
傳于洪仁浩曰試所進去承旨許遞前望單子入之待下批牌招察任
정조 13년
承旨前望單子入之朴鎤尹行任落點
정조 13년
藥房都提調提調前望單子入之都提調李在協提調徐有隣落點
정조 13년
以平安監司狀啓安州牧使沈命德身死其代令該曹各別擇差事傳于尹行任曰令該曹口傳差出
정조 13년
吏曹口傳政事以李敏采爲安州牧使
정조 13년
申耆以備邊司言啓曰捕盜大將申大謙方在京畿水營任所而新除授京畿水使邊慶遇方在忠淸兵營任所上來交龜之際自致遲滯捕廳事誠可悶京畿水使邊慶遇今姑改差其代令該曹口傳差出使之一兩日內辭朝何如傳曰允
정조 13년
兵曹口傳政事以南喆憲爲京畿水使
정조 13년
李益運以吏曹言啓曰卽接通禮院牒報則明日儒生殿講時左右通禮不可不備員而左通禮崔烜身病危篤萬無起動供職之望云今姑改差其代口傳備擬以入之意敢啓傳曰知道
정조 13년
吏曹口傳政事以李秉喆爲左通禮
정조 13년
李益運啓曰今此試官望中時無職名人令該曹口傳付軍職何如傳曰允
정조 13년
趙宗鉉啓曰吏曹假郞廳來言大臣置處政事當爲之而判書金履素在外參判參議未差不得擧行云何以爲之敢稟傳曰吏曹參判參議前望單子入之待下批牌招察任大臣置處政事當日爲之
정조 13년
吏曹參判參議前望單子入之金光默李祖承落點
정조 13년
以吏曹參議李祖承牌不進罷職傳旨傳于申耆曰只推更爲牌招
정조 13년
申耆啓曰吏曹參判金光默牌不進推考傳旨今方捧入矣大臣置處政事當爲擧行而如是違牌不卽膺命事甚未安更卽牌招開政何如傳曰允
정조 13년
傳于申耆曰吏曹參判疏批已下更爲牌招
정조 13년
有政吏批判書金履素奉命在外參判金光默參議李祖承右副承旨李益運進啓曰左議政蔡濟恭免相事命下矣當爲置處而領敦寧一窠他大臣今方見帶時無相當窠依例送西之意敢啓傳曰知道以李羲觀爲東學敎授徐榮輔爲南學敎授金熙朝爲西學敎授
정조 13년
兵批判書尹塾進參判申光履參議尹長烈病參知呂萬永入直左承旨申耆進啓曰左議政蔡濟恭免相送西事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓傳曰知道判府事蔡濟恭同知單李完基僉知單三韓命鵬金輔明李光進副司直曺允大李書九李晩秀李勉兢
정조 13년
傳于申耆曰別試射隔日親臨處所射與砲勢難竝設十七日慕華館及南小營兩處分所殿試先爲設場而慕華館則挾輦軍砲技槍劍軍訓禁兩營初試鳥銃入格之類試取命官則行司直李在簡進去承旨則假承旨李書九進去南小營則御營廳守摠兩營及龍虎營初試鳥銃入格之類試取命官則禮曹判書鄭昌順進去承旨則假承旨金履正進去
정조 13년
以承旨房望傳于尹行任曰仍
정조 13년
以右議政金鍾秀焚黃呈辭傳于李益運曰給由馬澆奠床備給
정조 13년
以京畿監司狀啓右議政金鍾秀廣州地出往時監司陪行各項差員勿爲出待事傳于朴鎤曰大拜後初行監司陪行夫馬差使員依例擧行事回諭
정조 13년
以江華留守狀啓布帳領來將校軍兵等試取得中各人姓名開錄事傳于李益運曰壯旅吳聖喆柳葉箭三中四分直赴殿試貫邊二人各弓矢一部邊二中三人各弓矢一部貫一中四人各弓一張邊一中十八人各弓一張鳥銃貫一中一名木綿施賞往來有弊且直赴人觀武才唱榜待令賞格自府擧行事回諭
정조 13년
以開城留守狀啓布帳領來校卒試取後各技其得中人姓名列錄事傳于洪仁浩曰敎鍊官閑良金履五柳葉箭四中五分哨官閑良金就溫三中五分竝直赴殿試觀武才唱榜日待令其餘受賞校卒使之來參於京中則往來有弊千摠出身朴師憲柳葉箭三中五分加資哨官閑良韓光俊等二人牙兵良人梁甲乭二中各弓矢一部哨官閑良梁景彪敎鍊官出身林喜祖牙兵姜孝才等二名一中各弓一張牙兵金乻仁老味等五名鳥銃一中木綿施賞竝自本府頒賞後狀聞事回諭
정조 13년
以平安監司狀啓平壤府民家失火事傳于李益運曰本府浸水被災之餘又有數十戶失火卿其拔例接濟元恤典外別給期於斯速奠接事回諭
정조 13년
朴鎤以兵曹言啓曰同知中樞府事愼後彭病伏鄕廬末由上來景福宮衛將徐命漸身病猝重勢難供職呈狀乞遞竝今姑改差何如傳曰允
정조 13년
朴鎤以訓鍊院試所差備官以試官意啓曰今日開東時開場應射者三十五人已爲畢試應放者合爲九百八十名南場設砲貫革十坐大廳東邊又設砲貫革六坐而應射之類俱是雜名色場內鳥銃不過爲三十餘柄雖欲互相推移勢難分排今日內不得分設畢試之意敢啓傳曰附近營門鳥銃限百柄取來試放事知悉以此文跡出示該營門卽爲待令可也
정조 13년
朴鎤以訓鍊院試所差備官以試官意啓曰鳥統應放雜色之數合爲八百八十八名而今日應試者三百五十五名未應試之數爲五百三十三名今已日暮故姑爲停止而依草記批旨鳥銃一百柄自御營廳取來明曉當爲分所試放之意敢啓傳曰知道此輩若待殿試日更爲試取則必多煩雜明日畢試如差早以入格之類仍設殿試試取後直以殿試入格人與除初試入格人別單修正以入如至晩暮再明日仍爲設場仍行殿試則宜有命官大臣老病及殿講命官外無無故者以知事具允鈺進去事分付可也
정조 13년
朴鎤以南別營試所差備官以試官意啓曰禁衛軍兵別試射時應放之數爲一千三百三十九名試場狹窄僅容砲貫革十處一日之內勢難畢試自前有南別營隔墻火藥庫分設之例今亦依此加設砲貫革五處之意敢啓傳曰知道
정조 13년
朴鎤以守禦廳言啓曰今此隨駕將士別試射初試時本廳將校軍兵等除初試及初試應赴人區別摠數別單書入之意敢啓傳曰知道
정조 13년
持平延東憲校理徐配修李遇濟副校理柳文養宋祥濂正言李敬心修撰徐榮輔李貞運副修撰朴奎淳韓光植啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬阻遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分乃止於近島黜置揆以邦憲已爲失刑之大者豈意向者遽有出陸之命不審殿下何以爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也猶其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔置辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請黜置罪人鄭致達妻亟令王府夬正典刑以洩神人之憤噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶憯筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言而皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十四字刀割擧國臣民腐心之痛切齒之譬尤有倍於前日請物故罪人德相亟施孥戮之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造如何而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情踪難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴崇賊堅之許積至於前後凶逆之奇貨賊湛是也而暗地交通密主婚媾姻附賊復陰助聲勢不軌之跡已綻懷二之謀難掩今此賊復之輸款卽是尙喆之結案揆以邦憲豈可一刻容貸於覆載之間乎請逆賊尙喆依律處斷十五行刀割
정조 13년
持平延東憲正言李敬心啓曰澤遂爛熳同參於啓能凶憯不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命有乖獄體李觀源以啓能之壻兼有師生之義啓能凶憯不道之謀決無不知之理而以蒙騃爲敎遽然酌處有乖獄體請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之請遲晩後物故罪人啓能亟施孥籍之典啓能趾海等諸賊窮凶極惡自有天地以來所未有者而限以國法賊能未施孥戮賊趾兄弟猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常其啓也豈非處變之權而一向膠守不卽處分則豈不有欠於懲亂逆防後患之大經大法耶請令王府一依古典趾賊等凶種之年未滿者待其稍長卽施邦刑俾絶凶逆易種養禍之患噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討之時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨顫膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今鉤覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加鉤覈不捧結案遽爾用刑只施應坐古今天下寧有是耶籍産之典雖以擧行收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽顧何論於待年與否乎請梟示罪人明謙正刑罪人以謙亟施孥戮之典逆復庶子好石不待年滿亟施處絞之律噫嘻痛矣從古亂逆何限而豈有如宇鎭者哉渠以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭之說旣已遲晩顧瞻他日之計明白納招甚至於干涉善復自知當死之供吐實於平問之下其陰慘情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈請遲晩罪人宇鎭更令王府卽速拿來仍前設鞫期於得情夬正典刑噫嘻痛矣今日亂逆苟究其本則顧不在於五月之禍變乎復宇之本一行刀割是以壬寅之前則有榮德焉壬寅之後則有夏瑮焉而畢竟則今年夏秋之喪變出矣噫嘻尙忍言哉擧國臣民之悲冤疑憤愈往愈劇而及承我慈聖諺敎始知兩次喪變果有所以矣慈敎若曰症勢凡百自初怪底此豈非喪禍之源委逆變之頭腦乎在今日所當窮覈者惟在於此一款而若其窮覈之道則亦惟在於逆醫廷楫乳道不可斷而斷之熱劑不宜進而進之則其間情節已極疑怪而滿庭臣僚屢朔嚴討終不得請尙使戴頭於竄配之中此殆天意之有在也噫窮凶之謀至憯之計必有主張指揮於不覩不聞之中者則此豈一廷楫所可獨爲者哉然而端緖之鉤得情節之覈出不得不先自廷楫始請減死定配罪人廷楫亟令王府設鞫嚴問期於得情答曰不允
정조 13년
持平延東憲啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷爲奴罪人河翼龍敢以罔測之說做作眞諺之書而暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情夬正王法李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則惟有嚴覈魯春得其眞贓遏絶禍萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤鬱已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶圖無所懲畏將不知幾個魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情今番逆獄凶復逆喆爲之機栝則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何鉤覈而移送捕廳之後未卽訊問旋爲酌處獄體疎忽已無可言刑政乖損莫此爲甚請罪人寧鎭亟令王府設鞫嚴問期於得情時偉本以凶譎之人濟以陰祕之性賣權市勢一門之盤據旣固樂禍貪忮半世之側目亦久年前邦慶八域含生莫不蹈舞而噫彼時偉抑何心腸敢懷凶圖言辭之間顯示不悅稠廣之中揚臂咆哱卽此一款於渠凶逆之斷案而及至宇鎭擬帥之謀出而眞贓綻露無餘矣渠旣躐取淸顯無欲不遂而敢懷無厭之欲締結妖宇之父子圖占戎權其心所在路人亦知究厥情節決不可島棘而止請荐棘罪人時偉亟令王府更加嚴鞫究覈得情夬正王法十三行刀割新除授執義李運彬時在京畿水原地持平李尙友時在楊根地請斯速乘馹上來事下諭答曰不允下諭事依啓
정조 13년
正言李敬心啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡鉤覈輿情莫不憤惋請大靜縣爲奴罪人金壽賢更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克鉤覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情尤憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇逆而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科王條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忘忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戱葬地國言喧藉情節莫掩揆以邦憲在所必鞫而今此島棘之典可謂失之太輕請荐棘罪人時偉亟令王府更加嚴鞫鉤覈得情夬正王法七行刀割新除授大司諫李鼎揆時在慶尙道慶州地司諫趙錫穆時在尙州地獻納姜垣時在忠淸道溫陽地請竝斯速乘馹上來事下諭答曰不允下諭事依啓
정조 13년
正言申驥顯疏曰伏以聖孝格天玄穹垂佑吉岡改卜大禮利成實爲我東無疆之休而臣民愴幸曷有其極仍竊伏念臣家世則至寒素而無墻壁可依姿性則至愚魯而以畎畝爲業遇慶之辰倖占科第立身之初已取狼狽自悼窮命甘爲棄物過蒙湔拂之私得備簪紳之數郵官郞署涯分亦踰淸官顯職夢想不料陞六未幾驟叨臺地自來情勢之外伊時銓疏却忝一場唇舌臣於是以寵爲懼以榮爲災絶意榮塗栖身窮鄕瀛館新籙又及於千萬無似之身除誥遠辱恩造罔極鄕隣聳動闔門驚惶不肖如臣何以獲此孤露之生無與爲榮感激之忱有淚如瀉職名轉益華美而私心冞切兢畏人器不稱還屬例談丘壑微諒惟期永矢向當文禧廟禮成之月爲參享祀之班來住輦轂之下館銜除旨遽下此際事會適値急遽疏籲末由登徹冒犯違逋因蒙勘罷有懷未暴若窮無告今此匪分之恩又復繾眷而自劃之蹤益切窮蹙恩除之下一謝無路玆敢和淚瀝血略暴哀苦之思父母孔邇庶垂淵察臣家所遭年已久矣思之哽咽兩朝殊恩天同大矣言之淚逬以臣不孝無狀其能不死而生收拾亡父籲冤之語敢以文字仰塵崇嚴是豈臣平生所料者哉噫臣祖之作故在於戊午而凶賊之誣引乃在甲子虛謊之說不在多辯而䵝昧之誣遽及旣骨臣父含冤茹痛積誠呼天惟我先大王天地於臣家日月於臣家區別年條至以皮不存爲敎而昭晢無餘追提臣祖坦直無僞之規示以不忘之眷嘉臣父訴冤之孝而又以松後凋恩敎丁寧及夫臣父登庠入侍之日勉以科業褒以文詞噫環東土臣庶之若子若孫孰非我先大王陶甄化育中人而若其生之於九死之中拔之於千仞之下使枯朽復春門戶再完者歷數今古豈有如臣家之偏受隆恩者耶臣父所以生而感祝沒而含結者惟我先大王恩也臣所以幼而莊誦長而銘佩者亦惟我先大王恩也不幸臣之一第未遂顯親之願反作殃身之資發軔之時被人齮齕身名僇敗更無餘地上而累先朝燭幽之大德下而負亡父雪冤之苦誠臣實自取尙誰尤哉不圖我聖上無微不察無枉不伸改調之命出於格外曲保之澤非止臣身臣之受恩於殿下者又無異於臣父之蒙恩於先朝者臣自玆以往歌詠河海之恩勉守忠孝之業以爲塵刹之報而已寧有尺寸之望及於仕宦而臺銜館職後先聯翩殆若無故之人節次進步者然德至恩厚圖報無地福過榮極不祥孰大至若臺閣之職言責之任有非鹵莽蔑裂者之所可議擬而是職之初聞命者莫不以此爲辭以臣今日之情地亦不暇隨衆效嚬以歸飾讓之科伏乞聖上天地父母哀臣至苦之情察臣自靖之義亟命選部刊臣姓名於仕籍俾臣得以守分歸鄕實爲生成之大德臣不勝涕泣祈懇之至臣旣不以見職自居則何敢有贅言而悲憤所激有不能自已僭妄之罪無所自逃十七行刀割嗚呼聖躬之勞悴已久玉候之愆和有日則于斯時也保嗇之方調養之節誠不宜一刻遲緩而近日以來藥院請診非止一再而未蒙賜接又以朝象寧息間姑停湯劑爲敎臣於是竊不勝爲國家深憂焉宗社之安危生民之休戚都在於聖躬則殿下雖不自愛而其奈宗社何生民何哉更乞聖明亟許內院之請議定當進之劑以爲及時調護之方千萬幸甚臣無任屛營祈懇之至省疏具悉首陳事處分之如許爲慮上逼附陳事當留意爾其勿辭察職
정조 13년
領議政李在協箚曰伏以臣於昨日承命登筵非爲情勢之可以自强也職名之可以仍冒也分義雖幸少伸廉防隨以大隳退自點檢顔發騂而背浹汗矣臣職是當改義在必辭參前倚衡皦然明甚固不以人言而有所加損然猶踧躃班行進退自如乍引乍出恬不知愧嗤點之論噂𠴲之誚宜其四面而起有不暇人人而與之較辨則臣之去就匪直爲廷議之峻發而自知者條亦審矣有罪如山而終未蒙勘無故冥升而便欲久假有召命則顚倒趨承有公會則黽勉隨逐持是而行其誰與之搢紳知舊認以爲必遞輿儓下賤待之以已遞而顧乃淟涊逶迤裒然據上相之尊中心赧赧世其謂何士大夫辭受出處關國家治亂汚隆微官庶僚亦不可如此放倒況居具瞻之地任表正之責者又烏可苟乎哉今臣所處雖似一身之私義實關朝廷之大體臣若一日不去則朝廷有一日之羞二日不去則朝廷有二日之羞天威咫尺辭鈍語拙雖不敢罄悉衷曲而上天至仁無物不遂太陽高懸容光必照則不待臣言之畢而聖鑑亦必俯燭無餘矣殿下不知臣不肖旣置之此任則寵遇眷待可謂盛矣而今使臣獨抱抑鬱靡所因極則豈不有傷於終始全保之澤乎玆敢申控前席未卒之懷疾聲哀籲於天地父母之前伏乞聖慈哀之憐之亟賜遞斥以幸國事焉取進止答曰省箚具悉卿懇前此備說今何架疊若有許副之心昨於前左相書啓何不從施竟有免相之處分卽此可知予意之牢定所以準擬之者蔽一言曰勉出二字卿須亟回初心出而視事以副予不欲捨之至意仍傳曰此批答遣史官傳諭于領議政
정조 13년
右議政金鍾秀箚曰伏以臣卽伏見園所賞典下者臣亦混被錫馬之典矣念臣以舊日僚屬當今番大禮未效螻蟻之誠猥忝執役之末有事爲榮勞於何有而天廳逸足遽侈峻賞揆分已濫祗增悲愧亦豈不有乖於聖主嚬笑之節乎伏乞亟命收還成命焉取進止答曰省箚具悉卿懇錫馬賞典也卿其安心領受仍傳曰此批答遣史官傳諭于右議政
정조 13년
吏曹參判金光默疏曰伏以皇天祖宗眷佑宗祊吉岡載卜大禮順成聖孝冞彰邦籙無疆臣民慶幸曷有其極仍伏念臣有罪未勘病又沈淹杜門跧蟄追訟愆尤卽者選部特授之命忽下於千萬夢想之外且惶且感不知所以自措也臣以不材無能偏蒙我聖上特達之知前後颺歷罔非踰濫尋常所自勉者惟有殫竭奔走以效涓埃而不幸遇福招災奇疾纏身筋力報答已矣無望榮塗華銜尤非所期重以精識衰昏醜拙畢露不能當官盡分隨事殫誠無往非釁而至於向來所坐而臣之罪大矣倖逭當勘之律更侈匪分之榮揆以刑政寧有是理嚴召之下荐犯違傲開政有命末由趨膺至於見職之人器不稱猶屬例讓不敢縷陳玆將惶隘之情冒陳崇嚴之聽伏乞聖慈亟賜鑑諒特命鐫遞仍勘臣罪以肅朝綱以安私分不勝幸甚臣無任屛營祈懇之至答曰省疏具悉卿其勿辭行公
정조 13년
慶尙監司李祖源疏曰伏以聖孝仰格大禮順成日吉辰良回鑾萬安愴幸慶祝群情普切仍念臣辭不獲命行將赴任矣臣之父母墳山在於京畿利川地連縻職事久曠省掃今當遠離倍切霜露之感而持節經過距直路只一舍耳玆敢不避煩猥援例陳懇伏乞聖明特許歷省俾伸至情不勝幸甚臣無任屛營祈懇之至答曰省疏具悉卿其依所請歷省
정조 13년
己酉十月十五日申時上御重熙堂左承旨入侍時左承旨申耆假注書趙台榮記注官白慶楷金鳳顯以次進伏訖上命書傳敎曰今番別試射出於慰悅之意而入格人數甚些略宜有闊狹之擧各營軍兵柳葉箭貫邊及鳥銃邊二中以上入格人勿爲更試直爲修整賞格別軍事分付各營門上曰慕華館殿試分所考官行都正徐有大行副護軍任嵂參考官行副護軍李潤禧兵曹佐郞李益洙宣傳官趙華錫爲之南小營殿試分所考官行副司直李漢豐金思穆參考官行副護軍李章漢兵曹正郞鄭㝡成宣傳官權琇爲之出榻敎上曰右副承旨入侍出榻敎賤臣承命出傳右副承旨李益運進伏上曰吏曹參判今已承牌乎益運曰今又再牌不進矣命書傳敎曰大臣置處事面自別且異夙夜之任豈可如是屢違吏曹參判金光默推考更卽牌招申飭開政命退承史以次退出
정조 13년
行都承旨趙宗鉉封命出疆左承旨申耆坐右承旨朴鎤坐左副承旨洪仁浩坐右副承旨李益運坐直同副承旨尹行任坐直注書徐有聞仕一員未差假注書趙台榮仕直事變假注書韓翼鎭仕
정조 13년
藥房提調徐有隣副提調趙宗鉉啓曰伏未審日間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道
정조 13년
傳于申耆曰侍衛軍兵毛具
정조 13년
傳于李益運曰命官以右議政爲之
정조 13년
傳于尹行任曰三使臣留待
정조 13년
傳于李益運曰明日分所殿試試官當肅拜而軍兵則旣非親臨叩頭除之事分付
정조 13년
傳于李益運曰發遣吏郞諸執事淸齋與否摘奸以來
정조 13년
兵曹以金相玉爲御營中軍
정조 13년
左承旨申耆右副承旨李益運啓曰臣等卽伏見三司合啓付丙之命竊不勝驚遑抑塞之至合辭事體何等至嚴諸賊關係何等至重而幾年爭執未蒙允可擧國臣民莫不齎憤茹痛寧欲無生今者非常之敎忽下於夢想之外以殿下聖明何爲此萬萬過中之擧也臣等亦人耳豈敢奉以書之亦豈敢傳示於三司之臣哉至若兩司之批又下依前例頒下之敎噫末端兩罪人論列蓋出擧國之論而又是新發之啓則有何前例之可據哉臣等不敢依敎頒布忙此聯陳伏乞聖明穆然深思俄下口傳之敎亟命收還仍賜允兪之批以光聖德以嚴天討焉惶恐敢啓答曰勿煩
정조 13년
尹行任啓曰判府事徐命善李福源金熤領議政李在協有稟達事來詣請對矣傳曰酬應難卽爲退去
정조 13년
尹行任啓曰右議政金鍾秀有稟達事來詣請對矣傳曰酬應之餘今欲少休豈有緊關事卽爲發行事傳諭
정조 13년
洪仁浩啓曰右議政金鍾秀求對而承欲少休之敎更爲求對非不知萬萬惶恐而第於三行刀割又爲冒死請對矣傳曰俄筵已見之卽爲發行事更爲傳諭
정조 13년
洪仁浩啓曰右議政金鍾秀雖伏承卽爲發行之敎而目下所欲及時陳請者關係甚重時日爲急區區私情有未暇顧行期早晩初非可論惟願暫借方寸之地得以披露肝血而已玆不得不冒萬死又爲請對矣傳曰酬應難卽爲退去
정조 13년
洪仁浩啓曰判府事徐命善李福源金熤領議政李在協右議政金鍾秀冒死更爲求對矣傳曰何難引接而連日勞悴之餘甚憊矣欲調攝後日入侍宜矣
정조 13년
洪仁浩啓曰判府事徐命善李福源金熤領議政李在協右議政金鍾秀雖伏承後日入侍之敎而臣等所請有不容一日緩者冒萬死更爲請對矣傳曰有何時急之事而侵夜如是尤豈不大關事面乎卿等若退去則今夜穩攝明日當觀勢召見如是而又不退去揆以道理豈有是也此意卽爲傳諭
정조 13년
持平延東憲校理徐配修副校理柳文養正言李敬心修撰李貞運伏閤啓曰噫嘻驥顯疏語此實千古所無之變也半行刀割惟我慈聖以爲宗社爲聖躬之盛德至意頃下諺敎惻怛丁寧有足以感動神鬼六七字刀割卽伊日禁堂而惟彼驥顯乃敢聲罪禁堂直請重勘則此其意不獨仇視禁堂實所以誣辱我慈殿也萬古天下豈有如驥顯之窮凶絶悖者也此而不討其將國不國而人不人矣駭憤所激不拘常格連陳啓懷者實出秉彝之天而不惟不賜兪音乃反有所懷付丙之命此何擧也此何事也臣等玆又相率詣閤冒萬死更陳此啓伏乞殿下夬揮乾斷亟正驥顯誣辱慈殿之罪以洩輿憤半行刀割傳曰爾等爲此藉重之說以禦牢拒之辭令者分義之所敢出乎誠如爾等之言苟有關於誣逼莫重不敢言之地則一申驥顯何所顧惜乎當初禁堂竄配旣因特敎則予之處分亦果輕先乎伊後大臣以上逼二字移怒二字提說於筵中之後雖不得不爲所重還寢而原疏中旣無上及之語則今此靳持亦異於當初禁堂處分之擧措爾等何敢如是覶縷乎豈欲賜批而藉重之說不可無一言分折爲先知悉
정조 13년
持平延東憲校理徐配修副校理柳文養正言李敬心修撰李貞運伏閤啓曰臣等俄陳聯籲之啓恭俟兪音卽伏見批旨下者不惟不賜許可乃反以原疏中無上及之語爲敎臣等相顧愕眙大失所圖夫奉行慈敎者卽禁堂而驥顯之所請勘者乃非別人請勘禁堂者此非誣逼慈殿而何卽此一款爲渠斷案以殿下燭理之明想不遺照而其於當施之律尙何靳持也臣等以不得請則不敢止之意又此冒萬死煩籲伏乞聖明淵然深思夬正驥顯誣逼之罪以伸王章半行刀割傳曰見俄下批答又如是煩陳誠如三司之說誣逼慈殿之罪人謂以靳施當律乎非不欲嚴處而特念忌器之嫌伏閤三司爲先遞差留門出送
정조 13년
右副承旨李益運同副承旨尹行任啓曰今此伏閤三司遞差之命又何爲而降也伊日之奉承慈敎者禁堂而今日之誣逼慈殿者驥顯也三司諸臣請討驥顯之啓卽大夫國人之論則殿下雖以此日罪百人其何以箝擧國之口而亦豈不有欠於仰體慈心之道乎今日三司抗言聲討合辭叫閽使幾絶之倫綱賴此未泯則臣等死罪竊以謂可奬不可罪也伏乞聖明更加三思亟寢成命焉惶恐敢啓傳曰還給
정조 13년
傳于尹行任曰更皷已深之時有此遭斥處義之外進退似難當該兩司竝許遞
정조 13년
以園所都監堂上安園奠設行後上來事狀啓傳于尹行任曰今見卿等狀啓安園奠已設行當復命云大禮順成大事速完卿等之誠勤且感且嘉玆遣史官於中路特勞卿等之行事回諭
정조 13년
以咸鏡監司茂山府定配罪人李興得逃失前府使柳心源罪狀令攸司稟處事狀啓傳于尹行任曰前府使移拜屬耳拿處待麥秋奉傳旨限三朔捉納而愆限則時府使如律勘處事回諭
정조 13년
申耆以兵曹言啓曰今十月十七日武臣堂上朔試射日次而慕華館訓鍊院別試射殿試設場不得爲之之意敢啓傳曰知道
정조 13년
申耆以兵曹言啓曰別試射時各軍門除初試及各名色初試入格砲放軍卒明日慕華館南小營分屬試取而無歸屬處雜色軍竝屬訓鍊院試所先爲試取矣內侍府員役六名別軍職廳員役四名排設房軍士十三名亦竝付訓鍊院試所試取何如傳曰允
정조 13년
申耆以御營廳言啓曰依訓鍊院試所草記批旨鳥銃一百柄待令試放之意敢啓傳曰知道
정조 13년
尹行任以義禁府言啓曰明日訓鍊院慕華館南小營別試射殿試時禁亂都事各二員本府當直入直都事各一員公事回公都事一員合以九員分差而無以推移出使都事鄭昌耆令該曹口傳相換都事金魯敬不仕之代亦令口傳差出以爲分排之地何如傳曰允金魯敬以渠地處何敢不仕他司亦爲相換可也
정조 13년
大司憲李得臣掌令兪漢人持平延東憲校理徐配修李遇濟副校理宋祥濂柳文養正言李敬心修撰徐榮輔李貞運副修撰韓光植朴奎淳啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷一行刀割
정조 13년
大司憲李得臣掌令兪漢人持平延東憲正言李敬心啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆腹庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情措辭現上答曰不允
정조 13년
掌令兪漢人持平延東憲啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李觀源絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請荐棘罪人時偉亟令王府更加嚴鞫鉤覈得情夬正王法請逆臣承烈亟正邦刑請驥顯設鞫得情夬正王法措辭現上答曰不允
정조 13년
正言李敬心啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐栫棘罪人時偉亟令王府更加嚴鞫究覈得情夬正王法請逆臣承烈亟令王府夬正典刑請驥顯設鞫嚴問期於得情夬正典刑措辭現上答曰不允
정조 13년
大司憲李得臣疏曰伏以皇天祐德吉地待聖園寢改卜大禮克襄此實聖孝之攸感宗社之洪休帀域臣民愴幸交切第伏念我聖上積月哀悴愆候已久多日勞動將攝有妨區區憂慮曷有其極噫君臣交須情志相孚曰可曰否惟義是歸卽是古今哲辟明王之一大規度也夫何近日以來一反是道聖心之激惱有加廷臣之景色罔措一日二日迄未底定如是而國體能不損傷乎大僚之箚啓儒臣之論列卽神人之所共憤朝野之所同情而又況慈聖諺敎明白惻怛先指可尋之階繼有却湯之敎在聖上承奉之道以群下隱忍之痛所當上下同心期於鉤覈而一言之來輒以嚴敎防塞之群籲之發又以辭氣摧折之至以勿稟視事四字作爲群下不敢進言之道噫嘻此何擧也以殿下高明之學凡於此等義理寧或未燭而半行刀割前後施措皆不免徑情過中之歸臣竊惜之王言貴如綸綍而煩惱之極至發矢敎大臣宜所敬禮而聯陳之箚亦令還給其他不忍聞之傳敎不當發之句語任情說去不少留難此乃殿下臨御以後所未有之過擧而亦豈臣平日所期望於殿下者哉伏願殿下諒辭敎之有欠和平察群情之不可防遏亟加反汗特許聽納俾誠意無沮擧措得宜焉仍念臣自來情勢卽鐵限於臺端矣不但臣之自劃如此亦同朝之所共知殿下之所俯燭也官職去就初無可論伏乞聖明俯賜鑑諒亟削臣職仍治臣罪以存廉防以安私分千萬幸甚臣於治疏將上之際得見政院啓辭則申驥顯之論劾禁堂誠一變怪矣雖未知遣辭之如何而聞來不覺骨驚而心惋七八字刀割滿庭臣隣無路稟籲不得已有禁堂之擧行爲今日臣子者尙幸其罪人之卽速拿來國勢之賴以奠安而今此驥顯之歸之專輒請以重勘抑何心腸當此人心陷溺義理斁敗之時此等之論若不嚴加處分則日後之弊將不知至於何境臣謂正言申驥顯竝施竄配之典斷不可已也臣無任屛營祈懇之至答曰省疏具悉勿煩卿其勿辭行公
정조 13년
掌令兪漢人疏曰伏以聖孝仰格皇穹默佑吉岡載卜遷禮克成臣民愴幸曷有其極伏念臣粗習句讀倖竊科第前後叨歷摠踰涯分罷散以後屛伏田廬自分爲明時棄物垂十餘年矣猥荷聖上記簪之恩詞官省郞除旨聯蹁臣誠驚惶感泣莫省何以致此向來都監之任不過文書之奉行初無筋力之從事則今此陞敍之命旣出望外繼而有掌憲新除臣於是惶隕震越益不知措躬之所噫國有大禮庶僚奔走各效其職而臣則微勞旣蔑濫賞至此揆以私分已難承當而矧此臺憲之職地望旣隆責任自別是豈如臣淺劣所可擬議者哉反復思量承膺無路玆敢冒陳短章仰暴危懇伏乞聖慈俯垂鑑諒特命鐫遞臣職名以重公器以安微分焉臣旣不敢以臺官自處則何敢贅陳他說而朝象潰裂變怪層出至於申驥顯而極矣噫丙午五九月之變擧國臣民之所腐心痛骨者則今當根柢之畢露爲臺臣者但當明目張膽沐浴請討而不此之爲反將禁堂之事恣意詬詈外爲迎合內實嘗試究厥心腸萬萬叵測噫禁堂之責以專輒前後聖敎雖嚴且截爲今日臣子者苟有一半分厓異於聲討者則所不敢發諸口登諸文而噫彼驥顯抑獨何心乃辦此事乃殿下不惟不加之罪而反循例溫批有若尋常言事者然若此不已則義理由是而晦塞奸萌由是而滋濫臣謂申驥顯亟令王府拿鞫嚴問期於得情斷不可已也臣無任激切屛營祈懇之至省疏具悉申驥顯事勿煩爾其勿辭察職
정조 13년
校理徐配修副校理柳文養修撰李貞運疏曰伏以日昨驥顯之疏是何等變怪爲今日臣子者政是明目張膽沬血致討之時也昨日臣等與諸僚齊會館中以三司合辭請討驥顯事通知於諸臺則爲臺臣者宜卽蒼黃詣臺惟恐或後而噫彼大司憲李得臣掌令兪漢人謂以入來門鑰已下之後始到闕外時急懲討視若尋常若是稽緩已極駭然而雖以今日言之所當待開門肅謝以效齊憤之忱而日已向晡緩緩入來了無驚遑底意顯有玩愒之跡當此大論方張之日如此之類不可置之臺閣之列臣等謂大司憲李得臣掌令兪漢人竝施遠竄之典斷不可已也臣等無任激切屛營祈懇之至省疏具悉李得臣等事先疏後肅有何執言之端而遠竄之請當乎否乎
정조 13년
己酉十月十六日辰時上御熙政堂日次儒生殿講入侍時左承旨申耆右承旨朴鎤左副承旨洪仁浩右副承旨李益運同副承旨尹行任記事官徐有聞假注書趙台榮記注官白慶楷金健修直提學金載瓚待敎金祖淳以次入就位行四拜禮進伏訖仁浩曰昨日臺啓中旣多新啓而批答以前例頒布爲敎新啓批答何以爲之乎上曰前例卽不允二字以此頒布可也引儀唱試官以下應講儒生入就位行四拜禮考官右議政金鍾秀行戶曹判書徐有隣吏曹參判金光默參考官行副司直洪義浩大司成丁範祖副司果朴宗來修撰朴奎淳率掌議尹魯東等行拜禮訖以次進伏上曰三使臣入侍出榻敎賤臣承命出與正使李性源副使趙宗鉉書狀官成種仁偕入進伏性源鍾秀曰朝候稍冷此時臨殿聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣上曰卿今遠離予庸悵然萬里行役何以往還是甚悶慮矣性源曰如臣無似何足致慮於聖念而臣今出疆少無拘攣之事只切戀闕之懷耿結之極無以仰達矣上敎宗鉉曰今以都承旨出疆似無已例矣性源曰以承旨下直事甚稀貴矣性源曰使行時不虞備銀每有不足之患此係還錄公貨加數帶去似無所妨關西銀子限二千兩加數齎去何如上曰依爲之出擧條上曰今行又値聖節銀子之優數持去亦甚無妨而明年勅使似有數三次出來之慮云卿其善爲周旋毋至屢次出來之擧可也又敎曰卿等善爲往還也仍命先退性源等退出命鍾秀開講掌議尹魯東等進講訖敎鍾秀曰卿等退去出榜以入可也仍命退諸臣以次退出
정조 13년
己酉十月十六日午時上御重熙堂同副承旨入侍時同副承旨尹行任記事官徐有聞記注官金健修記事官金祖淳以次進伏訖上命讀公事書判付訖行任曰十月朔日次儒生殿講取稟批旨有前此日次今番兼行之命矣今日只行今朔日次講去六月八月日次講則勿以爲之乎上曰後日次兼行可也出擧條命退承史以次退出
정조 13년
都承旨未差左承旨申耆坐直右承旨朴鎤坐左副承旨洪仁浩坐右副承旨李益運坐同副承旨尹行任坐直注書徐有聞仕一員未差假注書趙台榮仕直事變假注書韓翼鎭仕
정조 13년
藥房都提調李在協提調徐有隣右承旨朴鎤啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道卿等不必入侍
정조 13년
申耆啓曰明日殿座相値視事頉稟之意敢啓傳曰知道
정조 13년
李益運啓曰來二十一日輪對日次矣敢稟傳曰爲之
정조 13년
洪仁浩啓曰大司憲掌令一員持平一員未差執義李運彬掌令閔彝顯持平李尙友在外監察茶時之意敢啓傳曰知道
정조 13년
傳于李益運曰傳香承旨馳詣宗廟奉審摘奸以來
정조 13년
傳于李益運曰園所都監堂上以下入侍
정조 13년
兵曹口傳政事副司果金履翼柳文養
정조 13년
吏曹口傳政事禁府都事鄭昌耆童蒙敎官成肯柱相換禁府都事金魯敬濟用主簿金相儼相換英陵令金鎜司宰監僉正朴宗珪相換
정조 13년
申耆啓曰在前觀武才時有時原任大臣入侍之例今番別試射時則何以爲之敢稟傳曰今番置之
정조 13년
申耆啓曰在前觀武才時有宗宰磨鍊入侍之例今番別試射時則何以爲之敢稟傳曰今番置之
정조 13년
校理李遇濟副校理宋祥濂修撰徐榮輔副修撰韓光植朴奎淳伏閤啓曰臣等伏見昨夜三司處分傳敎下者竊不勝相顧抑塞之至更此冒萬死聯籲焉噫嘻痛矣驥顯之罪可勝誅哉惟我慈敎亶出於扶宗社衛聖躬之苦心至意則爲禁堂者奉承而亟行乃是義理之所當然臣分之不可已而渠敢歸之專輒謂以駭惋至有重勘之請此非但仇視禁堂卽所以誣逼慈聖則三司之聲罪實是打破眞贓無復可疑其所以嚴覈情節夬正典刑豈容一刻暫緩乎玆敢相率伏閤疾聲齊籲伏願殿下亟降兪音特令王府設鞫嚴問亟施當律半行刀割傳曰苟有毫分上逼於莫重不敢言之地則幺麽一申驥顯何所靳惜乎爾等急於藉重不顧面前道理此等玉堂何責啓沃乎然則自上不討誣逼慈殿之罪爾等則識解有過於人有此請乎昨於三司伏閤之批以此明敎則今何敢冒陳到今忌器之嫌有不可暇姑從末勘爾等先施譴罷之典卽爲退去
정조 13년
李益運啓曰判府事鄭存謙徐命善領敦寧洪樂性判府事李福源金熤領議政李在協判府事蔡濟恭右議政金鍾秀伏承口傳下敎震懍罔措冒萬死請對矣傳曰二品以上雖以出送回奏啓擧之停與不停更爲分明回奏則何難引接乎
정조 13년
李益運啓曰判府事鄭存謙徐命善領敦寧洪樂性判府事李福源金熤領議政李在協判府事蔡濟恭右議政金鍾秀旣伏承召接之下敎謹當仰陳於前席云矣傳曰卿等俄以賓啓姑止請借方寸之地附奏於承宣故有召接之命矣卿等之言雖如此聞承宣言卿宰尙在闕中云揆以紀綱萬萬駭然卽爲退送然後卿等入侍宜矣
정조 13년
洪仁浩啓曰卽者中樞府議政府錄事來言判府事徐命善李福源金熤領議政李在協判府事蔡濟恭右議政金鍾秀以爲前席所被嚴敎有非臣子所敢承聞者震懍之極覓死不得走伏金虎門外恭俟鈇鉞之誅云領右相仍納命召守禦使密符亦使其軍官來納何以爲之敢稟傳曰賓廳口傳下敎之後旣云賓啓之中止筵席引接出於踐言兼欲出場卿等擧措尙可曰有臣分乎謂以不敢承聞然又說去說來殆若甘聽而樂聞者然畢竟退出之際擧措未免顚倒一事二事爲卿等慨惋胥命啓辭酬應添一憊症予何負於卿等若是之困予乎今則日前傳敎已還頒其所收還亦惟在於卿等勿待命須卽深量爲之事遣史官傳諭領右相仍傳命召密符亦爲更傳
정조 13년
洪仁浩啓曰卽者中樞府敦寧府錄事來言判府事鄭存謙領敦寧洪樂性伏聞筵敎有非臣子所敢承聞者震懍之極覓死不得走伏金虎門外恭俟鈇鉞之誅云矣敢啓傳曰卿等旣不登筵何與於是安心勿待命卽爲還第加意將攝事遣史官傳諭
정조 13년
尹行任啓曰卽者中樞府錄事議政府錄事來言判府事徐命善李福源金熤領議政李在協判府事蔡濟恭右議政金鍾秀以爲批旨之下罪犯尤益彰著論以邦憲合被重律雖承勿待命之敎不敢晏然退歸仍爲胥命云領議政李在協命召右議政金鍾秀命召及守禦使密符來請還納何以爲之敢稟傳曰苦矣何如是乎卿等止息快卽退去然後更頒之傳敎當收還勿待命事遣史官傳諭仍傳命召及密符
정조 13년
申耆啓曰明日殿座承旨不可不備員而都承旨趙宗鉉奉命出疆合有變通之道何以爲之敢稟傳曰許遞前望單子入之待下批牌招察任
정조 13년
禁府堂上前望單子入之知義禁李昌運同義禁徐有大落點
정조 13년
傳于尹行任曰右承旨遞差
정조 13년
傳于尹行任曰坐直承旨入侍
정조 13년
傳于申耆曰觀武才及別試射先試中雜色員役下隷等不必親臨頒賞日待令今下賞單十一度分下各該司待頒賞日使各該司分給後草記事分付
정조 13년
下備忘記于洪仁浩曰大臣引接專爲此也無論如此如彼之說此時起鬧厥罪惟均其言之如何姑舍是以致今日擧朝之劻勷由於此人因視事不稟藥院權減傳敎之更頒朝廷今雖少沮有一番似此之說添一番難堪之端與禁堂處分相反之嫌小辛勤寧息必欲全保之義大渠之不體苦心所在徑進衝口之說豈不萬萬切痛乎杜弊鎭囂之方無出於懸法二字正言申驥顯本職遞差卽爲竄逐城門留門今夜內先發送後草記政院禁府萬一效嚬大臣或有違越之擧則對大臣猶下非常之敎況此輩乎此傳敎若不卽頒布當有別般處分以此知悉
정조 13년
傳于洪仁浩曰聞此下敎如是煩稟諸承旨所爲萬萬痛惡與申驥顯同爲竄逐卽爲押送
정조 13년
傳于洪仁浩曰竄配承旨焉敢入稟與申驥顯同爲竄逐亦涉太輕竝大靜縣定配
정조 13년
以承旨申耆洪仁浩李益運尹行任大靜縣定配傳旨傳于朴鎤曰傳敎旣頒布何必定配竝置之
정조 13년
朴鎤以園所都監郞廳以摠護使意啓曰本都監儀軌郞廳令主管堂上就議摠護使差定二三人草記啓下事命下矣工曹正郞吳在文英陵令金鎜差下使之察任儀軌事目別單書入之意敢啓傳曰知道
정조 13년
李益運以宗簿寺官員以提調意啓曰國朝御牒璿源譜略中草今已釐正矣御覽還下後譜略則當爲付板入刊國朝御牒亦爲正書矣御覽日字令日官推擇則今月十八日午時爲吉云以此日時本寺堂上郞廳書寫官具儀仗陪進仁政殿與承旨請承傳色奉入之意敢啓傳曰釐正本御覽則置之仍爲入刻可也
정조 13년
申耆以慕華館試所差備官以命官意啓曰應放軍兵至於一千五百名之多而以十五貫革今日內勢難畢試加設五貫革之意敢啓傳曰知道
정조 13년
申耆以訓鍊都監言啓曰今十月十八日春塘臺親臨別試射時因兵曹節目金虎門軍七十五名弘化門軍七十五名除出一百名把摠李都延哨官柳鎭爀率領觀豐閣前路列立馬路作門五十名哨官洪範源率領各門及春塘臺下排立雜人一切嚴禁事畢後各還直所而竝待標信擧行之意敢啓傳曰知道
정조 13년
申耆以禁衛營言啓曰明日春塘臺親臨別試射殿試時銅龍門入直把摠成彦霖哨官趙祥麟西營入直哨官馮慶文以隨駕將官當爲進參矣應射間銅龍門哨官文兌興西營哨官李鼎五依例代直而事過後還爲替直之意敢啓傳曰知道
정조 13년
申耆以御營廳言啓曰本廳前軍色從事官尹充顔旣己敍用仍爲差下使之察任何如傳曰允
정조 13년
行都承旨趙宗鉉疏曰伏以聖孝格天園寢改卜日辰叶吉大禮克襄臣民愴忭曷有其極臣猥膺專對之命今已辭陛出疆所帶知申之任有不容暫時虛縻玆敢從縣道陳籲伏乞聖慈俯賜諒察亟命遞改焉臣無任屛營之至答曰省疏具悉本職已許遞
정조 13년
同義禁徐有大疏曰伏以臣卽伏見傳敎下者有驥顯竄逐之命矣毋論罪之輕重名在臺啓則例不得擧行而噫彼驥顯負犯何如關係何如也若其半行刀割實是神人之所共憤覆載之所難容設鞫嚴覈打破窩窟然後可以上承慈旨下循輿情而今乃遽命酌處有若尋常編配者然臣雖武夫亦具秉彝身爲執法之官其何可迫於嚴命忙急擧行甘自歸於不忠之科乎有死而已決不敢奉承者非但公格所拘玆以冒死呼籲於崇聽之下伏乞聖明還收成命仍治臣違命之罪以重法紀以全微諒千萬伏祝臣無任屛營之至以同義禁徐有大上疏傳于尹行任曰還給
정조 13년
己酉十月十七日午時上御誠正閣都監堂上以下入侍時左承旨申耆記事官徐有聞記注官趙慶遠金鳳顯行吏曹判書金履素行司直鄭民始行工曹判書李文源行副司直兪漢謨徐邁修工曹正郞吳在文司僕僉正李廷恢長興主簿宋欽書掌樂僉正鄭東協主簿呂駿永禮賓主簿金彝行社稷令李端亨禁府都事蔡潤銓掌苑別提朱南述瓦署別提金養直司饔奉事申文顯英陵令金鎜顯隆園令徐直修順天府使李祉源延日縣監朴大良藍浦縣監丁遇泰水原監牧官崔孝敏宣沙浦僉使鄭東仁蒜山僉使金泰瑞以次進伏訖上曰卿等效勞可謂往牒所無大禮克完見方復命予心喜幸何可勝言以故昨日特遣史官勞問行役矣履素曰其間數三朔日吉辰良工役順成莫非聖孝攸感天佑神助而然也我東方億萬之休實基於此至於臣等之得免僨事亦王靈所暨而已有何效勞之可言者乎上曰郞廳監造官果皆登筵乎履素曰監造官金相儼之下吏有不善擧行之事故略略治罪矣以此猜礙至於見職之不爲肅謝事體所在極爲未安推考警責何如上曰官師相規朝體則然況堂郞體例尤爲自別則幺麽蔭官安敢以該吏之被罪如是引嫌乎體統所在固當嚴勘而第其效勞不些姑不處分卽爲肅謝之意嚴飭分付好矣民始曰儀軌廳郞廳金鎜時帶陵官彼此相妨令該曹以京司口傳相換何如上曰依爲之出擧條文源曰新園所不可不設置造泡寺依他陵園例帖加與勸善預爲出給然後可以營作敢此仰達矣上曰依爲之出擧條上曰卿等勞矣早卽還家以爲休息可也民始文源承命先退履素起伏奏曰見今大論方張而臣則適値在外未得少伸沬血之忱今旣登筵矣忠憤所激有不容泯默者敢此仰達夫禁堂之奉慈敎而四字刀割卽職責之所當然臣分之所不容已者也彼驥顯乃敢歸之專輒稱以駭惋至請嚴勘萬古天下寧有如許凶逆乎此而不嚴覈正法則其可曰國有法乎國人皆曰可殺而殿下尙靳允兪之音廷臣守閤齊籲而殿下每下非常之敎義理漸至晦塞倫彝幾乎斁絶四字刀割國勢孤危難言之憂不測之患容有極哉伏乞聖明淵然深思亟從群下之請以安宗社以光聖德焉上曰何如是煩陳乎仍命退諸臣以次退出
정조 13년
己酉十月十七日未時上御誠正閣時原任大臣閣臣諸承旨請對入侍時左承旨申耆右承旨朴鎤左副承旨洪仁浩右副承旨李益運同副承旨尹行任記事官徐有聞假注書趙台榮記注官趙慶遠金健修判府事徐命善李福源金熤領議政李在協判府事蔡濟恭右議政金鍾秀檢校提學吳載純直提學金憙金載瓚檢校直閣徐鼎修鄭東浚鄭大容李晩秀待敎金祖淳以次進伏訖命善等曰日間聖體調攝若何上曰雖或有少差之時輒因卿等之起鬧未得調養誠爲可悶矣以下二十二行刀割
정조 13년
己酉十月十七日酉時上御重熙堂坐直承旨入侍時同副承旨尹行任假注書趙台榮記注官金健修記事官金祖淳檢校直閣徐鼎修鄭東浚以次進伏訖上命書傳敎曰鸎峰石物之用於園役殆非人力所及今番以後以私用浮出若或如前狼藉則不但有違先朝爲主家禁護之受敎嚴飭地方官別定看護之人除非國用毋得浮出道伯亦於春秋奉審之行別遣褊裨摘奸後有無頉狀聞浮石處主家墳塋異於他家而聞石役後所見雜亂云亦令地方官土石則掃除以預備石物浮置許令所用於新邑公廨因此而又聞之主家人自始役日無日不等待無異監董云新邑鄕校用處李運恒猶有酬其勞之擧況誠勤於董役如許其家人收用亦好令該曹問名初仕見窠後日政卽爲調用事分付又命書傳敎曰待都監堂上復命論賞已有筵敎今番園役時表石陰記草圖書書寫駕石滿石方位書寫及年前景慕宮手筆碑文模寫俱有效勞前郡守曺允亨加資又命書傳敎曰久勞矣判義禁許遞其餘禁堂竝許遞前望單子入之待下批牌招察任命退諸臣以次退出
정조 13년
行都承旨金載瓚坐左承旨申耆坐右承旨朴鎤坐直左副承旨洪仁浩坐直右副承旨李益運坐同副承旨尹行任坐注書徐有聞仕一員未差假注書趙台榮仕直事變假注書韓翼鎭仕
정조 13년
上詣春塘臺別試射罷後內閣政院玉堂藥房口傳問安答曰知道
정조 13년
申耆以都摠府言啓曰今日入直內三廳武兼禁軍及軍兵等當爲中日習射而春塘臺親臨別試射殿座相値不得爲之之意敢啓傳曰知道
정조 13년
洪仁浩啓曰大司憲掌令一員持平一員未差執義李運彬持平李尙友掌令閔彝顯俱在外監察茶時之意敢啓傳曰知道
정조 13년
李益運啓曰臣以宗廟祭器洗滌廟庭修掃事下直進去之意敢啓傳曰知道
정조 13년
備忘記京畿水使南憲喆下直長弓一張長箭一部片箭一部筒兒一箇賜給
정조 13년
以主掌官單子傳于朴鎤曰昨旣分所試取帳殿試員旣不太多命官皆稱病不進大臣中今無推移之人以輔國一品中擬入待點下卽爲牌招丹楓亭分所姑置之事分付戶曹
정조 13년
以李仁達李甲會柳春源囚單子傳于洪仁浩曰分揀放送
정조 13년
工曹判書李文源疏曰伏以聖孝孚格皇穹默佑吉原改卜縟禮順成臣民愴忭曷有其極臣猥以無似之賤獲忝敦匠之列只將殫竭之忱粗效奔走之義而此不過臣分之自盡有何功勞之可紀今玆超階晉秩已極惶愧而金吾特除尤不近似聞命驚惶罔知所以自措況恩敎鄭重追及先故靡洎之慟匪分之懼交切於中不覺涕淚之涔涔嗚呼臣於年來名位太驟過福之憂夙夜懍惕今又以格外之濫賞遽加罔功之賤品負荷之重不啻若蚊䖟之丘山臣雖欲全保性命圖報殿下如天之厚德深恩恐不可得矣此豈非聖慈所可體諒而矜愍者歟伏乞亟收臣新授爵秩俾公器毋輕而殘喘得延焉仍伏念臣本生父母墳山在於京畿加平地經營改葬積有年所今始占地卜日而臣以孤露餘生無他兄弟只有孑然一姪苟非臣躬往拮据則實無以襄其事且期已迫矣有不可底滯玆敢冒昩煩瀆於孝理之下特許恩暇以伸至情千萬幸甚臣無任屛營祈懇之至答曰省疏具悉是役是資在卿與有幸焉附陳事情理當然卿其除朝辭往來
정조 13년
敎喬桐府使南憲喆書王若曰捍一面而任鎻鑰之重得人尤難控三路而統笠轂之權非卿莫可寔出心簡非徒僉諧惟卿海東名家山西將種箕裘傳業棹楔旌兩世之忠材器超倫鞱靲擅一代之譽鎭南北而膺藩閫之寄威望素優位金紫而抱干城之才聲實茂著眷彼喬桐之設鎭便同細柳之開營島嶼蒼茫卽湖海咽喉之地衿帶環拱作沁都唇齒之形責重關防奚但水軍之節制政先保障尤貴島俗之漸摩玆授卿以京畿水軍節度使兼三道統禦使喬桐府使卿其勉竭乃心克體予意理荊門之舟艦宜盡戎務之綢繆動朔方之旌旗須思軍令之嚴肅自餘弛張之事惟在施措之宜於戱若熟路之駕輕車可見一府之遺愛比盤根之別利器宜勉中權之杜猷故玆敎示想宜知悉
정조 13년
己酉十月十八日辰時上詣春塘臺別試射入侍時行都承旨金載瓚左承旨申耆右承旨朴鎤左副承旨洪仁浩右副承旨李益運同副承旨尹行任記事官徐有聞假注書趙台榮記注官金健修金鳳顯直提學金憙檢校直閣徐鼎修鄭東浚鄭大容李晩秀待敎金祖淳以次侍立上具戎服乘輿出協陽門由建陽門入靑陽門詣春塘臺降輿陞座引儀唱試官以下入就位行四拜禮考官知中樞具允鈺行兵曹判書尹塾行都正徐有大參考官吏曹參議李祖承行副護軍鄭觀采前校理金履翼宣傳官白東遠入就位行拜禮以次進伏訖耆跪告宰樞執皷應射人宗宰以下各軍門將士以次試射益運曰今番各處分試所有引儀然後試官以下可以臚唱肅拜而訓鍊院試所外無一處待令云事極駭然當該掌務官所當重勘而本院請推之外無他可施之罰何以爲之乎上曰不爲待令引儀竝拿處掌務官汰去可也出擧條命書傳敎曰喬桐水使楊州牧使當日辭朝尹塾進前奏曰今番賞木宜自臣曹擧行者多矣本曹一二軍色無遺在只有流來尺短朽傷不堪用者四十同而此則決非施賞之物自均廳例有分等給代於本曹者來等所送之木及此時先爲取來以爲施賞之地何如上曰依爲之出擧條耆曰親臨試射事體至重而應射禁軍敢用助繩至於現發之境事之駭痛莫此爲甚常時不能檢飭之失不可無警兵曹判書尹塾推考當該番將及別將所當重勘而本院請推之外無他可施之罰何以爲之乎上曰依爲之別將及番將汰去可也出擧條諸臣試射訖命書傳敎曰別試射頒賞待觀武才畢試同爲頒給日字待下敎擧行上曰當該宣傳官拿處出榻敎上乘輿出靑陽門由建陽門入協陽門還內諸臣退出
정조 13년
行都承旨金載瓚坐左承旨趙衍德坐直右承旨李書九坐直左副承旨申耆坐右副承旨兪漢謨坐同副承旨徐邁修坐注書徐有聞仕一員未差假注書趙台榮仕直事變假注書韓翼鎭仕
정조 13년
藥房提調徐有隣行都承旨金載瓚啓曰伏未審日間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢來問安竝此仰稟批答出傳敎
정조 13년
申耆啓曰大司憲掌令一員持平二員未差執義李運彬掌令閔彝顯在外監察茶時之意敢啓傳曰知道
정조 13년
傳于申耆曰左承旨與慶尙監司忠淸兵使入侍
정조 13년
備忘記慶尙監司李祖源下直長弓一張長箭一部忠淸兵使金麟瑞下直長弓一張長箭一部片箭一部筒兒一箇賜給
정조 13년
兵曹以金相玉爲禁軍別將
정조 13년
傳于申耆曰當該承旨遞差